section_heading: Toponimija
paragraph_text: Etimologija Londona je nejasna, naziv je drevnog podrijetla i može se pronaći u izvorima od 2. stoljeća nadalje. Oko 121. godine zabilježen je kao Londinium, što upućuje na rimsko-britansko podrijetlo. Najranije ponuđeno objašnjenje, danas odbačeno, pripisano je Geoffreyu of Monmouthu u djelu Historia Regum Britanniae, u kojem je opisano da naziv grada vuče korijen od Luda, sina Helija, koji je navodno zauzeo grad i nazvao ga Kaerlud. Od 1899., općenito je prihvaćeno da je naziv keltskog podrijetla, čije je značenje "mjesto koje pripada čovjeku nazvanom *Londinos"; ali to objašnjenje od tada je odbačeno. Richard Coates 1998. ponudio je objašnjenje prema kojem naziv potječe od predkeltskog, staroeuropskog *(p)&nbsp;lowonida, što znači "preširoka rijeka za pregaziti", i ukazao da je taj naziv dan dijelu rijeke Temze koji teče kroz London. Od toga potječe keltska verzija naziva, *Lowonidonjon. Do 1899., naziv se službeno primjenjivao samo za Grad London, ipak, od tada se tako nazivala i Grofovija London, a od 1. travnja 1965. postoji kao ceremonijalna grofovija Veliki London, pri čemu ne treba miješati London i Veliki London, jer London je regija Engleske u čijem sastavu se nalazi City of London, za razliku od Velikog Londona koji je grofovija u čijem sastavu se ne nalazi City of London, jer i on ima zaseban status ceremonijalne grofovije.